**Vinnuskóli Norðurþings 2016**

Opnað hefur verið fyrir umsóknir í Vinnuskóla Norðurþings. Rafrænt umsóknareyðublað má nálgast á vefsíðunni:

<http://www.nordurthing.is/is/moya/formbuilder/index/index/umsokn-um-starf-i-vinnuskola-nordurthings>

**Helstu upplýsingar og reglur Vinnuskólans - lesist vel.**

Í sumar verður Vinnuskóli Norðurþings starfandi fyrir ungmenni fædd árin 2001 og 2002 , þ.e. þá sem í vor ljúka 8. og 9. bekk. Vinnuskólinn er að þessu sinni ekki í boði fyrir ungmenni sem eru að ljúka 10. bekk en þeim býðst að sækja félagsmiðstöð sem verður starfrækt í allt sumar. Vinnuskólinn er opin ungmennum sem eru með skráð lögheimili í sveitarfélaginu eða eiga foreldra/foreldri sem er með lögheimili í sveitarfélaginu.

Árgangur 2002 mætir í Tún kl. 08:00 mánudaginn 6. júlí

Árgangur 2001 mætir í Tún kl. 08:00 mánudaginn 15. júní  
  
Laun eru sem hér segir:  
Unglingar fæddir 2002,  491 krónur á klst. Unnið í 4 vikur - Tímabil 4.júlí – 29.júlí

Unglingar fæddir 2001,  610 krónur á klst. Unnið í 5 vikur - Tímabil 13.júní – 15. Júlí

Skipulag starfsemi:

Vinnuskólinn er rekinn af Norðurþingi og heyrir undir Tómstunda- og æskulýðssvið Norðurþings.  Dagleg stjórn Vinnuskólans er í höndum flokkstjóra.  Helstu verkefni Vinnuskólans varða snyrtingu og fegrun bæjarins og umhverfi hans.  Einnig munu unglingarnir vinna að skemmtilegum og uppbyggilegum hliðarverkefnum.  Unnið er alla virka daga vikunnar, 4 klukkustundir á dag.  Vinnudagurinn er frá 8:00 til 12:00.

Röðun í flokka:

Vinnuskólinn lítur svo á að unglingar þurfi að venjast því að vinna með hverjum sem er.  Þeim er því ekki raðað eftir vinahópum.  Ekki er víst að þeir sem eru settir í hóp í upphafi verði saman allt sumarið.   Margar ástæður geta orðið til þess að endurraða þurfi í hóp eða hópa.

Helstu kröfur til nemenda Vinnuskólans:

Gert er ráð fyrir að unglingur sem sækir um vinnu í Vinnuskóla Norðurþings sé með umsókn sinni að lýsa yfir áhuga sínum á því að taka þátt í starfi skólns og vinna samviskusamlega þau verk sem honum eru falin.  Unglingnum ber að sýna kurteisi í samskiptum við stjórnendur skólans, íbúa sveitarfélagsins og þá sem með honum vinna.  Klæðnaður þarf að vera í samræmi við veður og vinnuaðstæður hverju sinni.  Unglingar eru beðnir um að hafa með sér nesti til að neyta í kaffitímum.  Tóbaksnotkun er alfarið bönnuð í Vinnuskólanum.  Fari unglingur ekki  að tilmælum flokkstjóra eða sætti sig ekki við þær starfs- og vinnureglur sem gilda í Vinnuskólanum verður honum gefið tækifæri til að bæta sig.  Beri það ekki árangur er hann sendur heim launalaust í lengri eða skemmri tíma og verður forráðamönnum þá gert viðvart.

Ofnæmi eða aðrir kvillar:

Vinnuskólinn reynir að mæta vandamálum vegna ofnæmis eða annarra sambærilegra kvilla.  Til að hægt sé að taka tillit til slíkra beiðna þarf að fylgja vottorð sérfræðings.

Myndatökur:

Í sumar verður tekið upp myndefni af starfsemi Vinnuskólans til kynningar og skemmtunar. Forráðamenn þeirra sem kjósa að birtast ekki á mynd skulu óska eftir því áður en Vinnuskólinn tekur til starfa. Fullt tillit verður tekið til þeirra óska.

Einnig stendur til að vinna verkefni með FJÚK menningarmiðstöð við skapandi verkefni. Verkefni sumarsins verður að gera stuttmynd undir leiðsögn og með aðstoð listamanna. Verkefnin í kringum kvikmyndagerðina eru af ýmsum toga og ættu allir að geta fundið eitthvað við sitt hæfi.

Nánari upplýsingar veita  
Aðalbjörn Jóhannsson yfirflokkstjóri, [tun@nordurthing.is](mailto:tun@nordurthing.is) sími: 8455541   
Kjartan Páll Þórarinsson tómstundafulltrúi Norðurþings [kjartan@nordurthing.is](mailto:kjartan@nordurthing.is) 464-6100

Með því að senda inn umsókn staðfestir foreldri/forráðamaður að hafa kynnt sér reglur þessar.